title: Εκτελεστικός κανονισμός (ΕΕ) αριθ. 174/2014 της Επιτροπής, της 25ης Φεβρουαρίου 2014 , για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα σχετικά με την ταυτοποίηση προσώπων στο πλαίσιο συμφωνιών αμοιβαίας αναγνώρισης ΕΟΦ  Κείμενο που παρουσιάζει ενδιαφέρον για τον ΕΟΧ

text:
               26.2.2014

               EL

               Επίσημη Εφημερίδα της Ευρωπαϊκής Ένωσης

               L 56/1

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 174/2014 ΤΗΣ ΕΠΙΤΡΟΠΉΣ

   της 25ης Φεβρουαρίου 2014
   για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα σχετικά με την ταυτοποίηση προσώπων στο πλαίσιο συμφωνιών αμοιβαίας αναγνώρισης ΕΟΦ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247,
   Εκτιμώντας τα ακόλουθα:

               (1)

               Η Ένωση αναγνωρίζει τα προγράμματα εμπορικής εταιρικής σχέσης ορισμένων τρίτων χωρών τα οποία έχουν αναπτυχθεί σύμφωνα με το Πλαίσιο Προτύπων για την Ασφάλεια και τη Διευκόλυνση του Παγκόσμιου Εμπορίου του Παγκόσμιου Οργανισμού Τελωνείων. Κατά συνέπεια, η Ένωση παραχωρεί διευκολύνσεις στους οικονομικούς φορείς τρίτων χωρών οι οποίοι έχουν την ιδιότητα μέλους στο πλαίσιο προγράμματος εμπορικής εταιρικής σχέσης των τελωνειακών αρχών της εν λόγω τρίτης χώρας.

               (2)

               Ο εκτελεστικός κανονισμός (ΕΕ) αριθ. 58/2013 της Επιτροπής, της 23ης Ιανουαρίου 2013, σχετικά με τροποποίηση του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (2) θεσπίζει μέσα για την αναγνώριση, στις συνοπτικές διασαφήσεις εισόδου, της ιδιότητας ενός αποστολέα ως μέλους στο πλαίσιο προγραμμάτων εμπορικής εταιρικής σχέσης.

               (3)

               Απαιτείται η επέκταση της υποχρέωσης παροχής αριθμού αναγνώρισης με σκοπό την βελτίωση της ανάλυσης κινδύνου μέσω του προσδιορισμού του μεταφορέα υπό μορφή κωδικού στη συνοπτική διασάφηση εισόδου.

               (4)

               Για τη σχετική διευκόλυνση προσώπων εκτός του αποστολέα που αναφέρονται σε συνοπτική διασάφηση εισόδου ή εξόδου ή σε τελωνειακή διασάφηση που την αντικαθιστά, είναι αναγκαία η προσαρμογή των παραρτημάτων 30Α, 37 και 38 του κανονισμού (ΕΟΚ) αριθ. 2454/93 της Επιτροπής (3), ώστε να επιτραπεί η αναφορά του μοναδικού αριθμού αναγνώρισης της τρίτης χώρας των εν λόγω προσώπων ο οποίος έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να αναφέρεται αντί του αριθμού EORI του ενδιαφερόμενου προσώπου.

               (5)

               Θα πρέπει να διευκρινιστεί η χρήση ονόματος και διεύθυνσης ή κωδικών αριθμών για την αναγνώριση των μερών στο παράρτημα 30α.

               (6)

               Ως εκ τούτου, ο κανονισμός (ΕΟΚ) αριθ. 2454/93 θα πρέπει να τροποποιηθεί αναλόγως.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΟΚ) αριθ. 2454/93 τροποποιείται ως εξής:

               1)

               Στο άρθρο 4ιβ παράγραφος 3 προστίθενται τα ακόλουθα σημεία:

                           «στ)

                           ενεργεί ως μεταφορέας, όπως αναφέρεται στο άρθρο 181β, όταν πρόκειται για θαλάσσιες, εσωτερικές πλωτές ή αεροπορικές μεταφορές, εκτός εάν του έχει αποδοθεί μοναδικός αριθμός αναγνώρισης τρίτης χώρας που έχει διατεθεί στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση· η εν λόγω διάταξη ισχύει με την επιφύλαξη του σημείου β).

                           ζ)

                           ενεργεί ως μεταφορέας όταν είναι συνδεδεμένος με το σύστημα του τελωνείου και επιθυμεί να λάβει κοινοποιήσεις που προβλέπονται στο άρθρο 183 παράγραφοι 6 και 8 ή στο άρθρο 184δ παράγραφος 2.».

               2)

               Το παράρτημα 30Α τροποποιείται σύμφωνα με το παράρτημα I του παρόντος κανονισμού.

               3)

               Το παράρτημα 37 τροποποιείται σύμφωνα με το παράρτημα ΙΙ του παρόντος κανονισμού.

               4)

               Το παράρτημα 38 τροποποιείται σύμφωνα με το παράρτημα ΙΙΙ του παρόντος κανονισμού.

         Άρθρο 2
   Ο παρών κανονισμός αρχίζει να ισχύει την 1η Δεκεμβρίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Φεβρουαρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 302 της 19.10.1992, σ. 1.

      (2)  ΕΕ L 21 της 24.1.2013, σ. 19.

      (3)  ΕΕ L 253 της 11.10.1993, σ. 1.

      ΠΑΡΑΡΤΗΜΑ I
      Στο παράρτημα 30Α του κανονισμού (ΕΟΚ) αριθ. 2454/93, το τμήμα 4: «Επεξηγηματικές σημειώσεις για τα στοιχεία» τροποποιείται ως εξής:

                  1.

                  Η επεξηγηματική σημείωση για το στοιχείο «Αποστολέας» αντικαθίσταται από το ακόλουθο κείμενο:
                  «Αποστολέας

                  Το πρόσωπο που αποστέλλει τα εμπορεύματα σύμφωνα με τη σύμβαση μεταφοράς που έχει συναφθεί με το πρόσωπο που ζητά τη μεταφορά.

                     Συνοπτικές διασαφήσεις εξόδου:

                  Η πληροφορία αυτή πρέπει να παρέχεται όταν ο μεταφορέας διαφέρει από το πρόσωπο που καταθέτει τη συνοπτική διασάφηση. Το στοιχείο αυτό λαμβάνει τη μορφή του αριθμού ΕΟRI αποστολέα όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Σε περίπτωση που δεν υπάρχει αριθμός EORI, παρέχονται το πλήρες ονοματεπώνυμο και η διεύθυνση του αποστολέα. Εάν τα στοιχεία που απαιτούνται για μια συνοπτική διασάφηση εξόδου περιλαμβάνονται στην τελωνειακή διασάφηση σύμφωνα με το άρθρο 182β παράγραφος 3 του κώδικα και με το άρθρο 216 του παρόντος κανονισμού, τα στοιχεία αυτά αντιστοιχούν στον “Αποστολέα/Εξαγωγέα” της εν λόγω τελωνειακής διασάφησης.
                  Όταν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, η πληροφορία αυτή μπορεί να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να χρησιμοποιείται όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό.
                  Ο αριθμός έχει την ακόλουθη δομή:

                              Πεδίο

                              Περιεχόμενο

                              Τύπος πεδίου

                              Μορφότυπος

                              Παραδείγματα

                              1

                              Κωδικός αναγνώρισης της τρίτης χώρας (κωδικός χώρας κατά ISO alpha 2)

                              Αλφαβητικό 2

                              a2

                              US
                              JP
                              CH

                              2

                              Μοναδικός αριθμός αναγνώρισης τρίτης χώρας

                              Αλφαριθμητικό μέχρι 15

                              an..15

                              1234567890ABCDE
                              AbCd9875F
                              pt20130101aa

                        Παραδείγματα: “US1234567890ABCDE” για αποστολέα στις ΗΠΑ (κωδικός χώρας: US) του οποίου ο μοναδικός αριθμός αναγνώρισης είναι 1234567890ABCDE. “JPAbCd9875F” για αποστολέα στην Ιαπωνία (κωδικός χώρας: JP) του οποίου ο μοναδικός αριθμός αναγνώρισης είναι AbCd9875F. “CHpt20130101aa” για αποστολέα στην Ελβετία (κωδικός χώρας: CH) του οποίου ο μοναδικός αριθμός αναγνώρισης είναι pt20130101aa.
                  Κωδικός αναγνώρισης της τρίτης χώρας: η ενωσιακή αλφαβητική κωδικοποίηση των χωρών και εδαφών βασίζεται στους ισχύοντες κωδικούς ISO alpha 2 (a2), στον βαθμό που αυτοί είναι συμβατοί με τους κωδικούς χώρας που καθορίζονται σύμφωνα με το άρθρο 5 παράγραφος 2 του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου (1).
                  Όταν παρέχεται αριθμός EORI αποστολέα ή μοναδικός αριθμός αναγνώρισης αποστολέα τρίτης χώρας, το όνομα και η διεύθυνσή του δεν παρέχονται.

                     Συνοπτικές διασαφήσεις εισόδου:
                  Το στοιχείο αυτό λαμβάνει τη μορφή του αριθμού ΕΟRI αποστολέα όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Σε περίπτωση που δεν υπάρχει αριθμός EORI, παρέχονται το πλήρες ονοματεπώνυμο και η διεύθυνση του αποστολέα.
                  Όταν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, η πληροφορία αυτή μπορεί να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να χρησιμοποιείται όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Η δομή του αριθμού αυτού αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της παρούσας επεξηγηματικής σημείωσης για τα στοιχεία.
                  Όταν παρέχεται αριθμός EORI αποστολέα ή μοναδικός αριθμός αναγνώρισης αποστολέα τρίτης χώρας, το όνομα και η διεύθυνσή του δεν παρέχονται.

                  2.

                  Στην επεξηγηματική σημείωση για το στοιχείο «Πρόσωπο που καταθέτει τη συνοπτική διασάφηση» το πρώτο εδάφιο αντικαθίσταται από το ακόλουθο κείμενο:
                  «Η πληροφορία αυτή λαμβάνει τη μορφή του αριθμού EORI του προσώπου που καταθέτει τη συνοπτική διασάφηση· το όνομα και η διεύθυνσή του δεν παρέχονται.».

                  3.

                  Η επεξηγηματική σημείωση για το στοιχείο «Πρόσωπο που υποβάλλει την αίτηση παράκαμψης» αντικαθίσταται από το ακόλουθο κείμενο:
                  «Πρόσωπο που υποβάλλει την αίτηση εκτροπής

                  Αίτηση εκτροπής: Το πρόσωπο που υποβάλλει αίτηση εκτροπής κατά την είσοδο. Η πληροφορία αυτή λαμβάνει τη μορφή του αριθμού EORI του προσώπου που υποβάλλει αίτηση εκτροπής· το όνομα και η διεύθυνσή του δεν παρέχονται.».

                  4.

                  Η επεξηγηματική σημείωση για το στοιχείο «Παραλήπτης» αντικαθίσταται από το ακόλουθο κείμενο:
                  «Παραλήπτης

                  Το πρόσωπο στο οποίο αποστέλλονται πραγματικά τα εμπορεύματα.

                     Συνοπτικές διασαφήσεις εξόδου: Στις περιπτώσεις που προβλέπονται στο άρθρο 789, η πληροφορία αυτή παρέχεται εφόσον είναι διαθέσιμη υπό τη μορφή πλήρους ονοματεπώνυμου και διεύθυνσης του παραλήπτη. Όταν τα εμπορεύματα μεταφέρονται με μεταβιβάσιμη φορτωτική η οποία είναι “εις διαταγήν με οπισθογράφηση” και ο παραλήπτης είναι άγνωστος, τα στοιχεία του αντικαθίστανται από τον ακόλουθο κωδικό στη θέση 44 της διασάφησης εξαγωγής:

                              Νομική βάση

                              Αντικείμενο

                              Θέση

                              Κωδικός

                              Παράρτημα 30α

                              Περιπτώσεις που αφορούν μεταβιβάσιμες φορτωτικές “εις διαταγήν με οπισθογράφηση”, για τις συνοπτικές διασαφήσεις εξόδου, όταν είναι άγνωστα τα στοιχεία του παραλήπτη

                              44

                              30600

                        Λαμβάνει τη μορφή του αριθμού EORI παραλήπτη, εφόσον το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Σε περίπτωση που δεν υπάρχει αριθμός EORI παραλήπτη, παρέχονται το πλήρες ονοματεπώνυμο και η διεύθυνση του παραλήπτη.
                  Όταν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, η πληροφορία αυτή μπορεί να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να χρησιμοποιείται όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Η δομή του αριθμού αυτού αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της επεξηγηματικής σημείωσης για το στοιχείο “Αποστολέας”.
                  Όταν παρέχεται αριθμός EORI παραλήπτη ή μοναδικός αριθμός αναγνώρισης παραλήπτη τρίτης χώρας, το όνομα και η διεύθυνσή του δεν παρέχονται.

                     Συνοπτικές διασαφήσεις εισόδου: Η πληροφορία αυτή πρέπει να παρέχεται όταν διαφέρει από το πρόσωπο που καταθέτει τη συνοπτική διασάφηση. Όταν τα εμπορεύματα μεταφέρονται με μεταβιβάσιμη φορτωτική η οποία είναι “εις διαταγήν με οπισθογράφηση” και ο παραλήπτης είναι άγνωστος, τα στοιχεία του αντικαθίστανται από τον ακόλουθο κωδικό 10600:

                              Νομική βάση

                              Αντικείμενο

                              Κωδικός

                              Παράρτημα 30α

                              Περιπτώσεις που αφορούν μεταβιβάσιμες φορτωτικές “εις διαταγήν με οπισθογράφηση”, για τις συνοπτικές διασαφήσεις εισόδου, όταν είναι άγνωστα τα στοιχεία του παραλήπτη

                              10600

                        Στην περίπτωση που πρέπει να παρασχεθεί η πληροφορία αυτή, λαμβάνει τη μορφή αριθμού EORI παραλήπτη, εφόσον το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Σε περίπτωση που δεν υπάρχει αριθμός EORI παραλήπτη, παρέχονται το πλήρες ονοματεπώνυμο και η διεύθυνση του παραλήπτη.
                  Όταν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, η πληροφορία αυτή μπορεί να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να χρησιμοποιείται όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Η δομή του αριθμού αυτού αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της επεξηγηματικής σημείωσης για το στοιχείο “Αποστολέας”.
                  Όταν παρέχεται αριθμός EORI παραλήπτη ή μοναδικός αριθμός αναγνώρισης παραλήπτη τρίτης χώρας, το όνομα και η διεύθυνσή του δεν παρέχονται.».

                  5.

                  Η επεξηγηματική σημείωση για το στοιχείο «Μεταφορέας» αντικαθίσταται από το ακόλουθο κείμενο:
                  «Μεταφορέας

                  Η πληροφορία αυτή δεν παρέχεται όταν ταυτίζεται με το πρόσωπο που καταθέτει τη συνοπτική διασάφηση εισόδου, εκτός εάν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση. Σε αυτή την περίπτωση, η πληροφορία αυτή μπορεί να παρέχεται και να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Η δομή του αριθμού αυτού αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της επεξηγηματικής σημείωσης για το στοιχείο “Αποστολέας”.
                  Όταν η πληροφορία αυτή διαφέρει από το πρόσωπο που καταθέτει τη συνοπτική διασάφηση εισόδου, λαμβάνει τη μορφή πλήρους ονοματεπώνυμου και διεύθυνσης του μεταφορέα.
                  Λαμβάνει τη μορφή αριθμού EORI μεταφορέα ή μοναδικού αριθμού αναγνώρισης μεταφορέα τρίτης χώρας:

                              —

                              εφόσον το πρόσωπο που καταθέτει τη συνοπτική διασάφηση διαθέτει τον εν λόγω αριθμό, και/ή

                              —

                              όταν πρόκειται για θαλάσσιες, εσωτερικές πλωτές ή αεροπορικές μεταφορές.

                        Λαμβάνει τη μορφή αριθμού EORI μεταφορέα, εφόσον ο μεταφορέας είναι συνδεδεμένος με το σύστημα του τελωνείου και επιθυμεί να λάβει κοινοποιήσεις που προβλέπονται στο άρθρο 183 παράγραφοι 6 και 8 ή στο άρθρο 184δ παράγραφος 2.
                  Όταν παρέχεται αριθμός EORI μεταφορέα ή μοναδικός αριθμός αναγνώρισης μεταφορέα τρίτης χώρας, το όνομα και η διεύθυνσή του δεν παρέχονται.».

                  6.

                  Στην επεξηγηματική σημείωση για το στοιχείο «Πρόσωπο προς ειδοποίηση», το πρώτο εδάφιο αντικαθίσταται από το ακόλουθο κείμενο:
                  «Πρόσωπο που ειδοποιείται κατά την είσοδο σχετικά με την άφιξη των εμπορευμάτων. Η πληροφορία αυτή πρέπει να παρέχεται κατά περίπτωση. Λαμβάνει τη μορφή αριθμού EORI προσώπου προς ειδοποίηση, όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Σε περίπτωση που δεν υπάρχει αριθμός EORI προσώπου προς ειδοποίηση, παρέχεται το πλήρες ονοματεπώνυμο και η διεύθυνση του προσώπου προς ειδοποίηση.
                  Όταν παραχωρούνται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, η πληροφορία αυτή μπορεί να λαμβάνει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Αυτός ο αριθμός μπορεί να χρησιμοποιείται όταν το πρόσωπο που καταθέτει τη συνοπτική διασάφηση διαθέτει τον εν λόγω αριθμό. Η δομή του αριθμού αυτού αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της επεξηγηματικής σημείωσης για το στοιχείο “Αποστολέας”.
                  Όταν παρέχεται αριθμός EORI προσώπου προς ειδοποίηση ή μοναδικός αριθμός αναγνώρισης προσώπου προς ειδοποίηση τρίτης χώρας, το όνομα και η διεύθυνσή του δεν παρέχονται.».

         (1)  ΕΕ L 152 της 16.6.2009, σ. 23.».

      ΠΑΡΑΡΤΗΜΑ II
      Στο παράρτημα 37 του κανονισμού (ΕΟΚ) αριθ. 2454/93, τίτλος ΙΙ, τμήμα Α, θέση 8: «Παραλήπτης», μετά το δεύτερο εδάφιο παρεμβάλλεται το ακόλουθο εδάφιο:

         «Στις περιπτώσεις κατά τις οποίες απαιτείται αριθμός αναγνώρισης και η τελωνειακή διασάφηση περιλαμβάνει τα στοιχεία συνοπτικής διασάφησης εξόδου όπως προβλέπεται στο παράρτημα 30A, και παρέχονται διευκολύνσεις στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση, ο εν λόγω αριθμός αναγνώρισης επιτρέπεται να λάβει τη μορφή μοναδικού αριθμού αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα. Η δομή του μοναδικού αυτού αριθμού αναγνώρισης τρίτης χώρας αντιστοιχεί στη δομή που ορίζεται στο τμήμα “Συνοπτικές διασαφήσεις εξόδου” της επεξηγηματικής σημείωσης για το στοιχείο “Αποστολέας” στο παράρτημα 30A.».

      ΠΑΡΑΡΤΗΜΑ III
      Στο παράρτημα 38 του κανονισμού (ΕΟΚ) αριθ. 2454/93, τίτλος ΙΙ, θέση 8: «Παραλήπτης», μετά το πρώτο εδάφιο παρεμβάλλεται το ακόλουθο εδάφιο:

         «Στις περιπτώσεις κατά τις οποίες απαιτείται αριθμός αναγνώρισης και η τελωνειακή διασάφηση περιλαμβάνει τα στοιχεία συνοπτικής διασάφησης εξόδου όπως προβλέπεται στο παράρτημα 30Α, μπορεί να χρησιμοποιείται μοναδικός αριθμός αναγνώρισης τρίτης χώρας που έχει διατεθεί στην Ένωση από την ενδιαφερόμενη τρίτη χώρα.».